અમેરિકામાં ડોનાલ્ડ ટ્રમ્પની ઇમ્પેક્ટનો ચિતાર મધ્ય ગાળાની ચૂંટણી પરથી મળશે અને ભાવિ ટ્રેડ વોરની સ્થિતિનો પણ તેના પર મદાર રહ્યો હોવાથી વૈશ્વિક શેરબજારોની તેના પર નજર રહી હોવાનું સીએમસી સ્ટોકના સૂત્રોનું કહેવું હતું. અન્ય એસેટ જેવી કે ક્રૂડ અને બુલિયનના ભાવ પણ સાંકડી રેન્જમાં રહ્યા હતા. ક્રૂડના ભાવ એક તબક્કે ઘટીને સાત મહિનાની નીચી સપાટી 72.50 ડોલરની નીચે બોલાઈ પાછળથી 72.88 ડોલર ક્વોટ થતાં હતા. ડોલર ઇન્ડેક્સ સાધારણ નીચો રહેતાં અમેરિકન કરન્સી સામે રૂપિયો સુધર્યો હતો. જોકે, શેરબજારમાં આ કારણ પાછળથી ડિસ્કાઉન્ટ થઈ ગયું હતું. આમ છતાં મંદીવાળાઓએ વેચાણો કાપ્યા હોવાનું નિફ્ટી વીઆઇએક્સમાં 5.6 ટકાનો ઘટાડો સૂચવે છે. આ સપ્તાહમાં નિફ્ટી વીઆઇએક્સમાં જોવાયેલો આ સૌથી મોટો ઘટાડો હતો અને 18.39ની સપાટીએ રહ્યો હતો. બ્રોડબેઇઝ ઇન્ડેક્સ સાધારણ ઘટ્યા હતા. મિડ કેપ આંક 91 અને સ્મોલ કેપ આંક 8 પોઇન્ટ ઘટ્યા હતા. માર્કેટ બ્રેડથ સ્થિર રહીને વધનાર 1282 શેરો સામે ઘટનાર 1273 શેરો રહ્યા હતા. સેક્ટોરલ આંકમાં એફએમસીજી 0.7 ટકા, ઓટો 0.6 ટકા, બેન્કેક્સ 0.5 ટકા, કન્ઝયુમર ડ્યુરેબલ 1.8 ટકા, મેટલ 1.5 ટકા, ઓઇલ એન્ડ ગેસ 0.6 ટકા ઘટ્યા હતા. જ્યારે આઇટી એક ટકા, ટેલિકોમ 0.9 ટકા અને રિયલ્ટી આંક 0.4 ટકા વધ્યા હતા. સેન્સેક્સ શેરોમાં ટીસીએસ સૌથી વધુ 2.2 ટકા વધ્યો હતો જેની સામે એસબીઆઈ 3 ટકા સાથે ઘટવામાં મોખરે હતો.